

**Η Γαλλική Γλώσσα, οι σχετικοί Μύθοι και οι αναμφισβήτητες αλήθειες**

🔻 **Οι σχετικοί Μύθοι**



1. *Τα Γαλλικά δεν τα μιλάνε πολλοί άνθρωποι….*

⮱ Αντίθετα… Στην Ευρώπη ομιλείται από 74 εκατομμύρια γαλλόφωνους ως μητρική γλώσσα (Γαλλία 67 εκ., Βέλγιο 4,5 εκ. Ελβετία 1,5 εκ). Εκτός Ευρώπης ομιλείται από 10 εκατομμύρια στον Καναδά, 8 στην Αϊτή μαζί με τη γαλλική κρεόλ και από 160 έως 500 εκατομμύρια ομιλητές που τη χρησιμοποιούν ως δεύτερη γλώσσα. Πρώτη στη Βόρεια και Κεντρική Αφρική, όπως μεταξύ άλλων στο Κογκό, στην Ακτή Ελεφαντοστού και στο Καμερούν, Νίγηρα κ.α..

Είναι, λοιπόν, μεγάλο το ποσοστό ατόμων που μιλούν γαλλικά είτε ως μητρική είτε ως ξένη γλώσσα.

2. *Τα Γαλλικά δε χρησιμοποιούνται ευρέως….*

⮱ Η Γαλλική γλώσσα είναι μία από τις επίσημες γλώσσες του Ο.Η.Ε, της Ευρωπαϊκής Ένωσης και μία από τις δύο επίσημες γλώσσες του Ευρωπαϊκού Συμβουλίου. Είναι επίσημη γλώσσα σε διάφορες κοινότητες και οργανισμούς. Η Διεθνής Ολυμπιακή Επιτροπή, ο Οργανισμός Ηνωμένων Εθνών (στον ΟΗΕ είναι επίσημη γλώσσα μαζί με την Αγγλική, την Ισπανική, την Ρωσική, την Κινεζική και την Αραβική). Επίσης, είναι η μόνη επίσημη γλώσσα για το Ευρωπαϊκό Δικαστήριο, το Διεθνές Δικαστήριο της Χάγης και την Παγκόσμια Ταχυδρομική Ένωση.

3. Η *εκμάθηση των Γαλλικών έχει χαρακτηριστεί από πολλούς δύσκολη γλώσσα….*

⮱ Οι ρίζες της Γαλλικής γλώσσας βρίσκονται στην Ελληνική και Λατινική και γι’ αυτό και έχει πολλά κοινά με τη μητρική μας γλώσσα. Πολλές λέξεις γαλλικές έχουν τη ρίζα τους στα ελληνικά και η γαλλική γραμματική και συντακτικό έχουν πολλά κοινά με τη γλώσσα μας.

4*. Η προφορά των Γαλλικών είναι δύσκολη….*

⮱ Αυτό είναι κάτι που δεν ισχύει, απλά εμείς δεν είμαστε εξοικειωμένοι στο άκουσμα της γλώσσας γι’ αυτό και μας φαίνεται δύσκολη. Αν είχαμε καθημερινά ακούσματα της γλώσσας όπως ακριβώς συμβαίνει με τα Αγγλικά, δε θα μας ξένιζε τόσο η προφορά της.

5. *Τα Γαλλικά είναι για τους πολύ καλούς και έξυπνους μαθητές….*

⮱ Οι Γάλλοι έχουν πολύ πλούσιο πολιτισμό σε όλους τους τομείς. Λογοτεχνία, γλυπτική, φιλοσοφία, ζωγραφική, μουσική, κινηματογράφο, κόμικς, θέατρο, εικαστικές τέχνες και μόδα, είναι μερικά μόνο από τα πολλά ενδιαφέροντα πράγματα για να ανακαλύψει και να γνωρίσει κανείς μαθαίνοντας τη Γαλλική γλώσσα. Είναι η γλώσσα των μεγάλων φιλοσόφων και επιστημόνων, η γλώσσα του Διαφωτισμού και των Δικαιωμάτων του Ανθρώπου. Αυτό όμως δε σημαίνει ότι κάποιος που θέλει να μάθει τη γλώσσα, πρέπει να είναι οπωσδήποτε διανοούμενος.

Θέλει προσοχή στη δομή και στους κανόνες της γλώσσας, από την αρχή της εκμάθησης της, έτσι ώστε να μπουν οι σωστές βάσεις που είναι το παν.

6. *Δεν είναι επαγγελματικό προσόν η γνώση της Γαλλικής γλώσσας….*

⮱ Κάθε ξένη γλώσσα που έχει μάθει κανείς, είναι πάντα ένα πλεονέκτημα. Ανοίγει νέους ορίζοντες και μια νέα ματιά. Η σημασία των ξένων γλωσσών, ιδιαίτερα της Γαλλικής γλώσσας, σχετικά με την αγορά εργασίας σε μια ενωμένη Ευρώπη είναι προφανής. Μην ξεχνάμε ότι η Γαλλία είναι η πέμπτη εμπορική δύναμη παγκοσμίως σε διάφορους τομείς. Για παράδειγμα, η αυτοκινητοβιομηχανία, η αεροναυπηγική βιομηχανία, η φαρμακοβιομηχανία, η βιομηχανία της μόδας και της ομορφιάς, η γαστρονομία κ.α.

Συνεπώς, γνωρίζοντας γαλλικά διευρύνουμε τα επαγγελματικά μας προσόντα.

7. *Τα Γαλλικά δε θα με βοηθήσουν τόσο πολύ, όσο μια άλλη ξένη γλώσσα για τις μετέπειτα σπουδές μου στο εξωτερικό….*

⮱ Αντίθετα, σειρά κρατών, παράλληλα με την τοπική τους γλώσσα έχουν και τη Γαλλική ως επίσημη. Με τη γνώση της Γαλλικής είναι δυνατές σπουδές σε πανεπιστήμια κύρους (Βέλγιο, Γαλλία, Ελβετία, Καναδάς) που προδιαγράφουν την επαγγελματική αποκατάσταση !

**Οι αναμφισβήτητες αλήθειες**



1) Τα Γαλλικά είναι μία πολύ δημοφιλής Γλώσσα και όχι τυχαία. Τα Γαλλικά είναι η 2η πιο συχνή Ξένη Γλώσσα που διδάσκεται στα σχολεία παγκοσμίως. Διδάσκεται από πολύ νωρίς στα Ελληνικά σχολεία και τις περισσότερες φορές αγκαλιάζεται από τους μαθητές. Είναι μία Γλώσσα που κερδίζει συνεχώς περισσότερο έδαφος και η δημοτικότητα της χρόνο με το χρόνο αυξάνεται σημαντικά. Οι ομιλητές των Γαλλικών αυξάνονται και η καλή γνώση της γλώσσας θεωρείται πολύ σημαντικό προσόν. Μαθαίνοντας λοιπόν Γαλλικά τα πλεονεκτήματα και τα οφέλη που θα αποκομίσεις είναι πραγματικά πολλά !

2) Πάνω από 600 εκατομμύρια άνθρωποι μιλούν Γαλλικά.

3) Τα Γαλλικά είναι η επίσημη γλώσσα 29 κρατών, ανάμεσα τους: Γαλλία, Καναδάς, Βέλγιο, Ελβετία, Λουξεμβούργο, Μονακό κ.α.

4) Πάνω από το 25% του Αγγλικού λεξιλογίου προέρχεται από τα Γαλλικά.

5) Για κάποιον που γνωρίζει ήδη Αγγλικά, τα Γαλλικά είναι μια αρκετά εύκολη γλώσσα για να μάθει και να κατανοήσει.

6) Η γνώση Αγγλικών και Γαλλικών θεωρείται σημαντικότατο προσόν για εργασία στην Ευρώπη.

7) Γνωρίζοντας Γαλλικά μπορείς να έχεις πρόσβαση σε κάποια από τα καλύτερα πανεπιστήμια του πλανήτη. (Γαλλία, Ελβετία, Βέλγιο, Καναδάς).

Τα Γαλλικά ομιλούνται σε όλες τις ηπείρους !



9) Τα Γαλλικά περιλαμβάνονται στις 8 πιο συνηθισμένες γλώσσες που χρησιμοποιούνται στο ίντερνετ.

10) Τα Γαλλικά είναι μια διασκεδαστική, πλούσια, μελωδική και εύηχη γλώσσα για να μάθεις.

✅ Αναμφισβήτητα λοιπόν, η **Γαλλική Γλώσσα** είναι μια πολύ **πλούσια γλώσσα με μεγάλη ιστορία**, μια υπέροχη γλώσσα που πραγματικά αξίζει να ξεκινήσεις να τη μαθαίνεις σήμερα κιόλας!

Μια γλώσσα που **ομιλείται και στις πέντε ηπείρους**.

Είναι **η γλώσσα της Διπλωματίας, της Τέχνης και του Πολιτισμού, η γλώσσα των υψηλού επιπέδου σπουδών στις επιστήμες, της γαστρονομίας και της μόδας**, η γλώσσα που σε κάνει να ξεχωρίζεις !

